Diari Oficial de la Generalitat Valenciana


Sumari del DOGV 8726, del 27-01-2020 (2020/571)

RESOLUCIÓ de 17 de gener de 2020, del Conseller d'Hisenda i Model Econòmic, per la qual s'aprova el Programa Anual d'Actuació de l'Agència Tributària Valenciana per a l'any 2020.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   8726

Data del DOGV
:   27-01-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/571


Data del document
:   17-01-2020

Organisme emissor
:   Agència Tributària Valenciana

Tipus de document
:   Resolució

RESOLUCIÓ de 17 de gener de 2020, del Conseller d'Hisenda i Model Econòmic, per la qual s'aprova el Programa Anual d'Actuació de l'Agència Tributària Valenciana per a l'any 2020. [2020/571]  
De conformitat amb el que es disposa en l'article 69 de l'Estatut d'Autonomia de la Comunitat Valenciana, l'article 54 de la Llei 7/2014, de 22 de desembre, de mesures fiscals, de gestió administrativa i financera, i d'organització de la Generalitat, es va crear el Servei Tributari Valencià, amb la denominació d'Institut Valencià d'Administració Tributària. Aquesta denominació va ser modificada per l'article 100 de la Llei 27/2018, de 27 de desembre, de mesures fiscals, de gestió administrativa i financera i d'organització de la Generalitat, de manera que aquest Institut passà a denominar-se Agència Tributària Valenciana. Així doncs, aquesta Agència és un organisme autònom adscrit a la conselleria competent en matèria d'hisenda, que té personalitat jurídica pròpia, autonomia funcional i de gestió, i també plena capacitat per a organitzar i exercir les funcions que se li atribueixen.  
L'article 55 de l'esmentada Llei 7/2014 estableix que correspon a la persona titular de la conselleria competent en matèria d'hisenda, a més de la fixació de la política tributària, ateses les directrius traçades pel Consell, l'establiment de les directrius d'actuació de l'Agència, a través de l'aprovació del Pla Plurianual de Gestió i del Programa Anual d'Actuació.  
A aquest efecte, l'article 21 del Decret 3/2019, de 18 de gener, del Consell, d'aprovació de l'Estatut de l'Agència Tributària Valenciana, estableix que el Programa anual l'aprovarà la persona titular de la conselleria competent en matèria d'hisenda, mitjançant resolució, i haurà de publicar-se en el Diari Oficial de la Generalitat Valenciana.  
Així mateix, el Programa anual d'actuació corresponent al primer any de vigència d'un Pla Plurianual de Gestió l'elaboraran, proposaran i aprovaran els òrgans en cada cas competents de manera conjunta amb aquest últim.  
Per tot això, i de conformitat amb el que es disposa en l'article 21.2 del Decret 3/2019, de 18 de gener, del Consell, d'aprovació de l'Estatut de l'Agència Tributària Valenciana, resolc:  
  
Aprovar, a proposta del Consell Rector, el Programa Anual d'Actuació de l'Agència Tributària Valenciana per a l'any 2020, el text del qual s'annexa al present acord.  
  
València, 17 de gener de 2020.- El conseller d'Hisenda i Model Econòmic i President de l'Agència Tributària Valenciana: Vicent Soler i Marco.  
  
  
ANNEX  
Programa Anual d'Actuació de l'Agència Tributària Valenciana corresponent a l'any 2020.  
  
I. Objectius estratègics.  
II. Programes.  
III. Objectius operatius i actuacions a dur a terme.  
IV. Directrius del Pla de Control Tributari per a l'exercici 2020.  
V. Recursos materials, tecnològics i pressupostaris.  
5.1. Recursos materials.  
5.2. Recursos de Sistemes i Tecnologies de la Informació i Comunicació.  
5.3. Recursos pressupostaris.  
VI. El personal de l'Agència.  
VII. Avaluació i seguiment dels objectius de l'Agència.  
VIII. Adaptació del Programa Anual d'Actuacions de l'exercici 2020.  
  
  
I. Objectius estratègics  
La fixació dels objectius de l'Agència Tributària Valenciana (ATV, en avant) per al període 2020-2023 s'estableix en el Pla Pluriennal de Gestió. En aquest s'incorpora una bateria d'indicadors que permeten quantificar, en cada període anual, l'execució del Pla Pluriennal de Gestió, el grau de consecució dels objectius operatius establits, explicitant un valor anual de referència que es considere òptim.  
  
Al seu torn, el Programa Anual d'Actuació està format pel conjunt de projectes i actuacions que hagen d'executar-se l'any de referència pels diferents òrgans de l'Agència per a la consecució d'aquests objectius, els quals constitueixen una orientació transversal en tot el funcionament dels diferents òrgans que integren l'Agència i han de presidir l'execució dels objectius estratègics inclosos en el Pla Pluriennal de Gestió.  
Sobre la base d'aquests antecedents, i tenint present en tot moment com a objectiu permanent la qualitat de l'activitat realitzada i el servei públic prestat, l'ATV identifica en el seu Pla Pluriennal de Gestió 2020-2023 els següents objectius estratègics:  
1. Possibilitar que la ciutadania es relacione amb l'Agència Tributària Valenciana íntegrament per mitjans electrònics.  
2. Millorar les condicions i resultats de la lluita contra el frau fiscal.  
  
3. Millorar la gestió dels recursos assignats a l'Agència Tributària Valenciana.  
Per a la consecució d'aquests objectius estratègics, l'ATV ha de planificar la seua activitat en els pròxims anys conformement amb diferents programes associats a cada objectiu estratègic. La relació d'objectius i programes és la següent:  
  
  
II. Programes.  
Els programes recullen la planificació de l'ATV amb un abast temporal igual al del Pla Pluriennal de Gestió i es concretaran mitjançant un programa anual d'actuacions i en plans anuals de control tributari.  
  
S'han definit fins a un total de set programes d'actuació, que s'associen de manera predominant amb cadascun dels objectius estratègics establits, sense perjudici de la interacció existent entre cadascun d'ells:  
  
1. Possibilitar que la ciutadania es relacione amb l'ATV íntegrament per mitjans electrònics.  
1.1. Implementar l'Administració electrònica.  
2. Millorar les condicions i resultats de la lluita contra el frau fiscal.  
  
2.1. Estimular el compliment voluntari de les obligacions tributàries.  
2.2. Planificació i Control tributari.  
2.3. Estratègia de gestió recaptatòria neta.  
3. Millorar la gestió dels recursos assignats a l'ATV.  
3.1. Impulsar la qualitat.  
3.2. Culminar desenvolupaments pendents de l'eina informàtica de gestió tributària integral.  
3.3. Gestionar els recursos humans.  
  
III. Objectius operatius i actuacions a dur a terme.  
Per a la consecució de l'objectiu estratègic de «Possibilitar que la ciutadania es relacione amb l'ATV íntegrament per mitjans electrònics», es dissenya el programa d'implementació de l'administració electrònica, que suposa definir un nou model des del moment de la recepció dels documents amb transcendència tributària, així com transformar l'atenció als contribuents en una vertadera assistència, per la qual cosa els esforços han de dirigir-se a simplificar l'emplenament, la precaptura de la informació, així com establir la possibilitat d'avaluar el risc de cada presentació en el moment mateix de la seua realització. En aquest context, els objectius operatius per a cadascun dels anys successius es poden concretar en els següents:  
1.1.1. Eliminar el paper en la presentació d'autoliquidacions i sol·licituds.  
Es refereix a la desaparició de l'emplenament manual dels models d'autoliquidació i de sol·licituds existents en l'ATV, perquè l'emplenament manual de tals documents per part dels contribuents, i la captura manual por part dels gestors, són font d'errors i sinònim de costos de gestió. La supressió del paper també es tradueix en un gran benefici per al medi ambient.  
És per això que s'eliminarà, de manera gradual, la possibilitat de descàrrega i impressió d'aquests models per al seu emplenament manual, habilitant únicament la possibilitat de formalitzar-los de manera telemàtica amb captura de la informació.  
Per a aquells ciutadans que no disposen d'aquesta possibilitat tècnica, i segons es vaja implantat aquesta forma de treball, s'habilitarà la possibilitat d'assistència mitjançant un sistema de cita prèvia, i ordinadors a la disposició dels ciutadans en l'oficina d'atenció al contribuent.  
  
Durant l'exercici 2020 s'eliminarà la captura manual i el consegüent ús del paper, habilitant únicament la possibilitat de formalitzar-los de manera telemàtica amb captura de la informació, i garantint l'assistència a aquells ciutadans que no tinguen aquesta possibilitat tècnica, en els següents documents:  
- model 600, d'autoliquidació de l'impost sobre transmissions patrimonials i actes jurídics documentats,  
- model 045, de taxa fiscal sobre el joc, en la seua modalitat de màquines o aparells automàtics.  
- qualsevol altre model el desenvolupament telemàtic del qual ho permeta.  
1.1.2. Incrementar les opcions de presentació telemàtica de documents d'entrada.  
Es refereix a possibilitar a la ciutadania la presentació dels models d'autoliquidació dels impostos gestionats per l'ATV de manera telemàtica, ja siga en la seua modalitat individual com per grans presentadors, i la seua interconnexió amb el registre de representants de l'Agència de Tecnologia i Certificació Electrònica, així com facilitar l'aportació de documentació de manera telemàtica als procediments ja existents.  
Cal considerar altres factors en la priorització d'objectius, com és l'obsolescència tecnològica en els assistents d'emplenament dels models 650 i 651, que obliga a la seua reimplementació, aprofitant aquest impuls per a aconseguir un vertader assistent en línia de confecció dels models, intuïtiu i ràpid, amb el qual s'eliminarà el paper i l'enregistrament manual de dades, permetent la presentació telemàtica d'aquests. Tot això redundarà, a més, en la qualitat de les dades i en l'eficiència en la gestió de l'impost.  
  
Per al compliment d'aquest objectiu, durant l'exercici 2020:  
I. Estarà disponible l'opció de presentació telemàtica, que inclou l'emplenament, pagament, si escau, i presentació de manera telemàtica, ja siga en la seua modalitat individual com per grans presentadors, dels següents models:  
- model 600, d'autoliquidació de l'impost sobre transmissions patrimonials i actes jurídics documentats,  
- model 620 d'autoliquidació de l'impost sobre transmissions patrimonials i actes jurídics documentats, en la modalitat de compravenda de determinats mitjans de transport usats entre particulars,  
  
- model 650, d'autoliquidació de l'impost sobre successions,  
- model 651, d'autoliquidació de l'impost sobre donacions,  
- model 756, de sol·licitud de devolució d'ingressos indeguts.  
Como s'indica en el Pla Pluriennal de Gestió, es tracta de prioritzar aquelles sol·licituds en les quals la gestió telemàtica bé facilita al ciutadà el compliment de les seues obligacions tributàries (models d'autoliquidació dels principals tributs gestionats), bé pot accelerar els processos de gestió, procurant economies d'escala a la Generalitat Valenciana (sol·licituds de devolució d'ingressos indeguts).  
II. S'implementarà el registre electrònic de representants en els tràmits telemàtics tributaris.  
1.1.3. Avançar en l'expedient electrònic.  
Per al compliment d'aquest objectiu, durant l'exercici 2020 es duran a terme les següents actuacions:  
I. Adoptar les modificacions necessàries en les aplicacions per a poder notificar els actes administratius per mitjans electrònics, prioritàriament en aquells supòsits exigits legalment, i també, a instàncies de part, en els ajornaments, fraccionaments, procediments liquidatoris i devolució d'ingressos indeguts.  
II. Digitalitzar els registres d'entrada de les delegacions de l'ATV a Castelló i Alacant.  
En aquest sentit, els documents presentats de manera presencial davant les Administracions públiques han de ser digitalitzats, d'acord amb el que es disposa en els articles 16 i 27 de la Llei 39/2015, d'1 d'octubre, del procediment administratiu comú de les administracions públiques (LPAC, en endavant), per l'oficina de registre en la qual hagen sigut presentats per a la seua incorporació a l'expedient administratiu electrònic, i es retornara els originals a la persona interessada.  
III. Aconseguir la integració plena del registre d'entrada amb l'aplicació Tractament Integral dels Recursos Autonòmics i Normalització Transitòria (TIRANT, d'ara en avant).  
IV. Implementar la signatura electrònica en tots els actes administratius definitius i de tràmit del programa TIRANT per a concloure l'expedient electrònic dins de l'Esquema Nacional d'Interoperabilitat, la posada en funcionament de la qual suposarà l'eliminació de l'ús del paper tant en les relacions amb el mateix contribuent com amb altres administracions i tribunals.  
El segon dels objectius estratègics, «Millorar les condicions i resultats de la lluita contra el frau fiscal», s'orienta a perseguir i combatre el frau fiscal en qualsevol de les seues modalitats, i requereix una resposta de l'Administració organitzada, permanent, coordinada, planificada i adequadament dimensionada. En aquesta línia, l'estratègia de lluita contra el frau fiscal es dissenya des d'una triple perspectiva: prevenció, control i cooperació, i per a la seua consecució es defineixen en el Pla Pluriennal de Gestió 2020-2023 els següents programes estratègics, que al seu torn es desglossen en una sèrie d'objectius operatius:  
2.1. Estimular el compliment voluntari de les obligacions tributàries.  
La missió fonamental de l'ATV ha de consistir a afavorir el compliment voluntari de les obligacions fiscals. Per a això es desenvoluparan dues línies d'actuació: d'una banda, la prevenció del frau mitjançant la prestació de serveis d'informació i assistència al contribuent per a facilitar i minimitzar els costos indirectes associats al compliment de les obligacions tributàries conjuntament amb el desenvolupament d'altres actuacions preventives; i, d'altra banda, la cooperació interadministrativa i la col·laboració social en l'aplicació dels tributs.  
  
Per això, durant l'exercici 2020, l'ATV escometrà les següents actuacions per a la consecució dels seus objectius operatius que l'ajuden a avançar en els programes definits:  
2.1.1. Millorar l'assistència personalitzada en el compliment de les obligacions tributàries, mitjançant el desenvolupament, principalment, del servei de cita prèvia.  
Amb la finalitat d'afavorir el compliment voluntari i prevenir l'incompliment de les obligacions tributàries, l'ATV desplega un ampli conjunt de serveis d'informació i ajuda al contribuent, en la seua major part, per internet (a través del seu portal web). No obstant això, encara que la finalitat última és que internet es convertisca en el principal canal de comunicació amb els contribuents, l'ATV manté tant l'atenció presencial als contribuents en les seues oficines com l'atenció telefònica per a determinats serveis.  
I. El servei de cita prèvia pretén no solament assistir en la presentació de les autoliquidacions, sinó també en la informació prèvia per al compliment correcte de les obligacions tributàries, així com oferir serveis d'assistència en l'emplenament, pagament i obtenció del justificant de presentació. El compromís és atendre per cita prèvia almenys 100.000 contribuents.  
II. Incrementar l'atenció personalitzada per altres mitjans que eviten desplaçaments innecessaris.  
2.1.2. Fomentar la presentació de documents d'entrada per mitjans telemàtics.  
A través d'aquest objectiu es pretén impulsar l'esforç invertit en la digitalització de l'ATV fomentant l'ús dels serveis oferits en aquest sentit, els quals han de ser àgils, intuïtius, coneguts i compresos, perquè només així pot garantir-se que el servei ha arribat al ciutadà.  
  
Les actuacions a desenvolupar durant l'exercici 2020 per a aconseguir aquest objectiu són les següents:  
I. Estendre l'ús dels sistemes d'ajuda i de presentació telemàtica mitjançant el seguiment i l'actualització contínua del contingut de la pàgina web i del Gestor Únic de Continguts (GUC) per a millorar i incrementar l'ús dels sistemes informàtics d'ajuda en la presentació de les autoliquidacions.  
II. Publicitar els avanços realitzats des de l'ATV en un llenguatge comprensible i pròxim al ciutadà perquè siguen coneguts, compresos i utilitzats.  
2.1.3. Impulsar la informació fiscal prèvia en mans del contribuent.  
  
Es tracta de millorar l'accessibilitat a la informació necessària perquè la ciutadania puga complir les seues obligacions tributàries, ja que l'adequat i immediat coneixement d'aquesta evita errors i preveu incompliments. En la mateixa línia, la transparència és un valor estratègic que genera certitud i seguretat als contribuents.  
Les actuacions a realitzar durant l'exercici 2020 per a la consecució d'aquest objectiu operatiu es concreten en remetre als obligats tributaris potencials cartes d'invitació a l'assistència per a la confecció i presentació d'autoliquidacions i altres declaracions i documents amb transcendència tributària, així com recordatoris massius del compliment d'obligacions tributàries en supòsits de meritacions conegudes a través d'altres mitjans diferents de la declaració o autoliquidació del contribuent (cens de morts, índexs notarials o bases de dades patrimonials).  
  
2.1.4. Incrementar el nombre de presentacions realitzades per col·laboradors socials en virtut de conveni.  
Es tracta no sols d'explorar noves col·laboracions, sinó també d'estrényer les relacions amb els ja conveniats, per a garantir que la informació en general i les novetats adoptades en particular arriben, a través d'ells, als contribuents que representen, per facilitar d'aquesta forma el compliment de les seues obligacions tributàries. En aquest sentit, les actuacions a desenvolupar durant l'exercici 2020 es concreten en les següents:  
I. Millorar els convenis que actualment estan en vigor per a adaptar-los al sistema de registre electrònic de representants.  
II. Impulsar la col·laboració social en l'aplicació del sistema tributari, especialment amb col·legis professionals, altres corporacions de Dret Públic i associacions professionals de l'àmbit tributari per a difondre, a través d'aquests ens, criteris d'interés per als seus membres, i facilitar als obligats tributaris el compliment de les seues obligacions tributàries.  
  
2.1.5. Impulsar la coordinació i cooperació amb la resta d'administracions per a la consecució dels objectius proposats.  
La lluita contra el frau fiscal necessita el foment de l'intercanvi d'informació amb transcendència tributària. En aquest sentit, les actuacions a implementar al llarg de l'exercici 2020 són les següents:  
I. Impulsar la col·laboració amb altres òrgans o entitats de la Generalitat amb la finalitat d'intercanviar informació relativa a actes o contractes en els quals intervinguen i que estiguen sotmesos a la imposició autonòmica.  
II. Planificar actuacions conjuntes amb l'Agència Estatal d'Administració Tributària (AEAT, d'ara en avant), subministrant informació rellevant a efectes fiscals, com puga ser:  
- En l'Impost sobre la renda de les persones físiques o en l'impost sobre el valor afegit, ja que aquesta col·laboració redunda en una major participació en els ingressos que puga obtenir la Comunitat Valenciana per la recaptació que s'obtinga per totes dues figures en el seu territori.  
  
- La residència fiscal dels contribuents, que té un efecte directe en la recaptació de cada comunitat autònoma.  
III. Intercanvi d'informació amb transcendència tributària entre comunitats autònomes.  
2.2. Planificació i control tributari.  
Es tracta del segon programa definit en el Pla Pluriennal de Gestió per a escometre l'objectiu estratègic de Millora de les condicions i resultats de la lluita contra el frau fiscal.  
A través del control tributari es pretén detectar, i en major mesura, evitar, conductes dirigides a l'ocultació de la realització de fets imposables o la minoració de bases imposables que tinguen l'origen en la infravaloració dels béns i, per descomptat, en l'aplicació indeguda de beneficis fiscals i conductes que suposen una incorrecta aplicació dels elements quantitatius del tribut, així com el frau en fase de recaptació. L'estratègia coordinada de control de l'ATV implica a tots els òrgans i unitats que la integren. A aquest efecte, es desenvolupen actuacions de control per les unitats d'informació i assistència, gestió, inspecció, valoració i recaptació.  
l'ATV desenvoluparà actuacions de control tant intensiu com extensiu. Les primeres són les dirigides al descobriment, regularització i repressió de les formes més greus i complexes de frau tributari, així com a comprovar en profunditat el correcte compliment de les obligacions tributàries per un obligat tributari. Les actuacions de control extensiu comprenen les actuacions realitzades en massa, a fi d'aconseguir sotmetre a control les declaracions que presenten els obligats tributaris, utilitzant l'encreuament d'informació i la verificació de dades, amb la finalitat de detectar i corregir els incompliments tributaris més repetits i de menor gravetat i complexitat.  
Les actuacions extensives han de basar-se en processos d'assignació d'expedients a programes de control segons els paràmetres que definisquen els departaments, així com, a través de mostrejos selectius, de manera que es mantinga constant la pressió sobre presentadors i no presentadors. La decisió en la selecció d'expedients i programes ha d'adoptar-se en l'àmbit central i mantenint l'execució on ja hi era (centres gestors).  
  
Per a l'exercici 2020 l'objectiu operatiu és:  
2.2.1. Aconseguir el 100 % del nivell de compliment del Pla de Control Tributari.  
Els objectius i prioritats inclosos en el Pla de Control Tributari de l'exercici 2020 seran assumits, principalment, pel Departament d'Inspecció. A més de les actuacions inspectores, revisten especial importància les actuacions de verificació i control efectuades des del Departament de Gestió, i aquelles altres específiques desenvolupades pel Departament de Recaptació.  
En concret, les directrius del Pla de Control Tributari per a l'exercici 2020 es desenvolupen en l'apartat IV del present programa.  
2.3. Estratègia de gestió recaptació.  
l'ATV pretén potenciar el desenvolupament d'aplicacions i utilitats pròpies per a dur a terme actuacions de recaptació executiva per mitjans propis, que abasten des de la notificació massiva de provisions de constrenyiment, fins a les altres fases recaptatòries d'embargament de béns i drets.  
Els programes que es desenvoluparan en relació amb l'estratègia de gestió recaptatòria definits en el Pla Pluriennal de Gestió 2020 €2023, i els seus corresponents objectius operatius a realitzar durant el 2020, són:  
2.3.1. Incrementar la recaptació neta derivada d'actuacions de gestió recaptatòria en via executiva per mitjans propis.  
Es pretén incrementar l'eficàcia recaptatòria en l'àmbit d'actuacions no incloses en el Conveni per a la recaptació en via executiva per part de l'AEAT dels ingressos de dret públic (Resolució de 10 d'octubre de 2006, del Departament de Recaptació de l'AEAT i Addenda al Conveni de 31.10.2017), potenciant les actuacions efectuades directament per part del Departament de Recaptació, de manera que l'objectiu siga efectuar una remissió decreixent a l'AEAT per a la gestió executiva en règim de conveni (remissió que implica cost per a l'ATV), però limitant-la a aquells supòsits en els quals després de ser infructuoses les actuacions pròpies, amb els mitjans i personal disponibles, no puga continuar-se amb la gestió recaptatòria dels deutes.  
  
Una altra via d'actuació és l'ús de recordatoris de pagament (models 026) per a facilitar els ingressos en via executiva previs a l'emissió de provisions de constrenyiment. A més del baix cost administratiu de l'ús d'aquesta invitació al pagament, per al contribuent, la carta de pagament inclosa en el model 026 suposa un evident estalvi, pel recàrrec executiu del 5 %. No obstant això, el percentatge d'ingrés efectiu derivat de l'ús dels models 026 forçosament no ha de ser elevat (invitació no coercitiva al pagament), encara que en termes agregats la seua rendibilitat administrativa no es discuteix.  
No obstant això, a mesura que vaja automatitzant-se l'operativa, s'espera que els resultats obtinguts com a conseqüència de les iniciatives de gestió recaptatòria descrites anteriorment experimenten un notable creixement.  
Sobre la base de l'anterior, es defineixen com a actuacions operatives per a l'exercici 2020:  
I. Potenciar el desenvolupament d'aplicacions i utilitats pròpies per a dur a terme actuacions de recaptació executiva per mitjans propis.  
II. Incrementar de manera significativa l'emissió i notificació pròpia (no delegada a l'AEAT) de provisions de constrenyiment (model 002).  
III. Incrementar de manera significativa la utilització de recordatoris de pagament (model 026) per a afavorir l'obtenció d'ingressos en via executiva previs a l'emissió de provisions de constrenyiment. En el seu seguiment, quan siguen retornades per les oficines de correus, seran constretes immediatament. Els models 026 que no resulten retornats, si no constaren ingressats, podran ser constrets una vegada superat el termini de 3 mesos des de la seua emissió.  
2.3.2. Reduir el pendent de cobrament en el marc de les competències de l'ATV.  
Des de l'any 2017, el Departament de Recaptació ha executat de forma planificada una depuració detallada dels ingressos de dret públic pendents de cobrament (no sols dels tributaris), amb anàlisi exhaustiva i manual de liquidacions, conciliant la informació continguda en el sistema informàtic de TIRANT, a fi que expresse amb claredat la imatge fidel de la situació financera i de l'execució pressupostària.  
  
Durant 2020, es delimitarà específicament l'optimització de la gestió recaptatòria en una doble via:  
- Material: circumscrita a l'àmbit dels tributs cedits, per ser objecte d'atenció preferent en la visita anual de la Inspecció General de Serveis del Ministeri d'Hisenda.  
- Temporal: tindran atenció preferent aquells exercicis que es troben dins d'un horitzó racional de prescripció, pel seu potencial de reactivació del crèdit públic.  
Pel que fa als ingressos de naturalesa no tributària, l'estratègia es dirigirà cap a un control preventiu, a fi d'evitar que els drets es perpetuen en un estat pendent de cobrament. Per a això, es convidarà els respectius centres gestors a vetlar per l'estat dels seus respectius ingressos.  
  
2.3.3. Disminuir els costos de devolució d'ingressos indeguts.  
Una de les maneres d'incidir sobre millores en l'eficiència de la gestió recaptatòria neta és reduir el cost de devolució. Implica, d'una banda, actuacions preventives sobre el control dels supòsits de litigiositat i, per una altra, actuacions de gestió relacionades amb la demora en les resolucions; a fi de reduir tant els costos monetaris (interessos de demora), com els d'espera del ciutadà, al mateix temps que es millora la forma d'aplicació dels tributs que gestiona l'Agència.  
Les actuacions concretes a desenvolupar durant el 2020 en aquest camp són:  
I. Reduir a 6 mesos el temps de resolució dels expedients de devolució, almenys en el 95 per 100 dels supòsits.  
II. Amb el propòsit de reduir la litigiositat i millorar la forma d'aplicació dels tributs que gestiona, s'elaboraran informes de litigiositat que recullen una classificació dels motius pels quals els tribunals inadmeten, estimen totalment, estimen parcialment o desestimen en les seues resolucions les reclamacions economicoadministratives interposades pels obligats tributaris amb el propòsit de fer un seguiment d'aquestes.  
  
2.3.4. Avançar en els convenis de col·laboració subscrits per a la gestió recaptatòria executiva amb altres ens administratius.  
El juny de 2017, l'ATV va subscriure un conveni de col·laboració amb l'Ajuntament de València en matèria d'embargaments a realitzar fora del terme municipal de València, corresponents a sancions de trànsit i de l'ordenança reguladora d'aparcament. En 2018 es va subscriure una addenda de modificació (en vigor fins a juny de 2020) que estén la col·laboració en la gestió recaptatòria executiva als embargaments en comptes bancaris per al cobrament de qualsevol tribut municipal i sancions tributàries sempre que es tracte actuacions fora del terme municipal de València.  
En aquest horitzó d'intensificació d'actuacions de col·laboració, es persegueix, amb la retroalimentació derivada de la participació en el disseny de processos per l'Ajuntament de València, el perfeccionament i actualització dels circuits existents per a incorporar sense deficiències totes les actuacions de col·laboració en matèria tributària. Aquest saber fer facilitarà l'extensió del conveni a altres ens administratius.  
  
Els objectius operatius de l'exercici 2020 es concreten en els següents:  
I. Perfeccionament i actualització, en col·laboració amb l'Ajuntament de València, de les actuacions de l'ATV com col·laborador en la gestió recaptatòria mitjançant conveni.  
II. La subscripció de nous convenis amb altres ens administratius mitjançant el corresponent instrument jurídic.  
Finalment, per a la consecució de l'objectiu estratègic «3. Millorar la gestió dels recursos assignats a l'ATV», es proposa continuar optimitzant l'ús dels recursos que es posen a la disposició de l'Agència i orientar les persones que presten servei en aquesta cap a l'obtenció de millors resultats, mantenint l'alt nivell de satisfacció de la ciutadania pels serveis prestats.  
A continuació s'identifiquen els programes dissenyats per a la seua consecució:  
3.1. Impulsar la qualitat.  
l'ATV ha de millorar de manera contínua els nivells de satisfacció ciutadana amb els seus serveis, centrant-se en l'impuls de majors compromisos i estàndards de qualitat.  
Els objectius operatius associats a aquest programa són:  
3.1.1. Aconseguir el 100 % de compliment dels compromisos de qualitat dels serveis que s'ofereixen a la ciutadania en la Carta de Serveis de l'ATV.  
Es tracta de controlar i efectuar un seguiment dels compromisos adquirits en la Carta de Serveis de l'ATV, per a això es realitzarà anualment un informe de seguiment on s'avaluen els compromisos i indicadors establits en aquesta.  
3.1.2. Impulsar les actuacions de control de qualitat de les actuacions realitzades per l'ATV.  
Les activitats a desenvolupar en l'exercici 2020 sobre aquest extrem es concreten en l'elaboració d'enquestes per a conéixer el nivell de satisfacció dels contribuents per la informació i assistència rebuda.  
  
3.2. Culminar els desenvolupaments pendents de l'eina informàtica de gestió tributària integral.  
Resulta fonamental per a millorar la gestió dels recursos, garantir que els processos estiguen automatitzats íntegrament. No obstant això, el sistema informàtic TIRANT, malgrat els desenvolupaments en curs i planificats, encara té pendents d'incorporar alguns circuits propis, i d'evolucionar uns altres ja incorporats.  
Durant l'exercici 2020 els compromisos es resumeixen en:  
I. Desenvolupament del mòdul per a incompliment de venciments, dins del circuit TIRANT d'ajornaments i fraccionaments.  
II. Desenvolupament d'un arquetip d'expedient simple, que continga els elements bàsics necessaris per a cobrir les exigències d'un expedient genèric, a aquest efecte d'integrar en TIRANT aquells procediments no integrats amb capacitats d'integració de documents provinents de registre, generació i signatura de documents, així com notificació electrònica.  
3.3. Gestionar els recursos humans.  
L'ATV ha d'aconseguir ser un referent professional, amb persones formades, motivades i implicades en els programes públics, en un entorn d'optimització dels recursos humans, amb un adequat dimensionament de les estructures i les càrregues de treball.  
Durant l'exercici 2020 les actuacions operatives es concreten en les següents:  
I. Identificar les necessitats i manques formatives de les persones que integren l'Agència, desenvolupant activitats formatives més útils i vinculades estretament a les noves competències assumides per aquesta.  
  
En particular, es programaran tasques formatives específiques dirigides al personal de nou ingrés, per completar així la seua formació, i introduir-los d'una manera pràctica en el funcionament de l'Agència. Aquesta formació haurà d'incloure l'ús dels aplicatius informàtics propis de l'Agència i la introducció en els procediments específics que cada unitat té encomanada.  
Així mateix, es durà a terme una formació contínua, sistemàtica i planificada, destinada a formar de manera permanent per a la realització de tasques progressivament més complexes, i serà necessari actualitzar els coneixements i activitats exigits pels continus canvis econòmics, tecnològics i normatius.  
En concret, es pretén realitzar les següents actuacions formatives:  
  
- Control beneficis fiscals de l'empresa familiar  
- Sistema de Gestió de Tributs de la Generalitat per a organismes autònoms  
- Sistema de Gestió de Tributs de la Generalitat per a Conselleries  
- Notificació electrònica. Registre departamental. ORVE  
- Assistència a l'emplenament i normes de presentació dels models d'autoliquidació de l'Agència Tributària Valenciana  
- Procediments administratius i control de terminis  
- Sancionador i coordinació doble imposició IVA/TPO  
- Impost sobre la Renda de les Persones Físiques  
- Valoració immobiliària a efectes tributaris  
- Procediment d'embargament  
- Procediment de recaptació davant responsables i successors en el deute tributari  
En el següent quadre queda reflectida la relació existent entre els objectius estratègics i les actuacions operatives a realitzar durant l'exercici 2020, incardinades en els consegüents programes:  
  
  
  
IV. Directrius del Pla de Control Tributari per a l'exercici 2020.  
Des de l'inici de la seua activitat, la missió de l'Agència Tributària Valenciana (d'ara en avant, ATV) és ajudar a fer efectiu el deure de contribuir al sosteniment de les despeses públiques d'acord amb els principis consagrats en l'article 31 de la Constitució Espanyola, lluitant contra el frau fiscal i vetlant especialment per l'efectiva aplicació dels recursos a càrrec seu.  
Per a això, en el Pla Pluriennal de Gestió de l'ATV per al període 2020-2023, aprovat mitjançant l'Acord del conseller d'Hisenda i Model Econòmic de data 16 de gener de 2020, s'estableix entre els objectius estratègics la millora de les condicions i resultats de la lluita contra el frau fiscal, organitzant-se des d'una triple perspectiva: prevenció, control i cooperació.  
En aquesta línia, l'ATV pretén continuar reforçant totes les actuacions dirigides a facilitar el compliment de les obligacions tributàries mitjançant una major informació i assistència, en una fase de prevenció, així com les actuacions de comprovació i inspecció, en una fase posterior de control. I això, mitjançant una col·laboració eficaç amb la resta d'administracions tributàries.  
Tenint en compte l'anterior, resulta necessari definir els criteris generals i les àrees de risc fiscal que es consideren prioritàries en cada exercici. A aquest efecte, la necessitat d'elaborar un pla de control tributari deriva del que s'estableix en l'article 116 de la Llei 58/2003, de 17 de desembre, General Tributària (Llei general tributària, en avant), i en l'article 170 del Reglament General de les actuacions i els procediments de gestió i inspecció tributària i de desenvolupament de les normes comunes dels procediments d'aplicació dels tributs, aprovat per Reial decret 1065/2007, de 27 de juliol (d'ara en avant, Reglament general d'aplicació dels tributs), així com en l'apartat nové de l'Ordre de 7 de setembre de 2000, de la Conselleria d'Economia, Hisenda i Ocupació, per la qual es desplega el Reglament General de la Inspecció dels Tributs en l'àmbit de la Inspecció Tributària de la Conselleria d'Economia, Hisenda i Ocupació de la Generalitat Valenciana, actualment emmarcada en l'àmbit competencial de l'ATV.  
  
En la configuració d'aquest Pla de Control Tributari, s'han tingut en compte les següents circumstàncies:  
a) El compromís d'apostar per una administració enfocada a l'ús de noves eines i sistemes preventius dirigits a estimular el compliment voluntari de les obligacions tributàries, que done lloc a un eixamplament de les bases imposables declarades.  
b) El decidit impuls en el disseny i la millora contínua de l'organització de l'ATV, mitjançant la creació d'equips de treball amb un major grau d'especialització que permetran un augment de l'eficiència de les actuacions tributàries per l'aprofitament de les economies d'escala que es generen en l'anàlisi dels potencials riscos fiscals i nínxols de defraudació i l'orientació cap a la direcció per objectius.  
c) La recuperació i consolidació de la capacitat contributiva de l'impost sobre el patrimoni, tribut l'efectiva aplicació del qual contribueix a assegurar un sistema tributari més just i equitatiu.  
d) La col·laboració entre l'Administració tributària de la Generalitat i l'AEAT en el marc d'allò que es disposa en l'article 61 de la Llei 22/2009, de 18 de desembre, per la qual es regula el sistema de finançament de les comunitats autònomes de règim comú i ciutats amb estatut d'autonomia i es modifiquen determinades normes tributàries en les àrees de Gestió, Inspecció i Recaptació (d'ara en avant, Llei 22/2009).  
  
e) La millora en la utilització de la informació que han de subministrar els notaris amb destinació en l'àmbit de la Comunitat Valenciana, en compliment del que s'estableix en l'Ordre 22/2013, de 13 de desembre, de la Conselleria d'Hisenda i Administració Pública, per la qual es regulen les obligacions formals dels notaris en l'àmbit dels impostos sobre transmissions patrimonials i actes jurídics documentats, i sobre successions i donacions, instrument que ha posat de manifest la seua idoneïtat en el descobriment de fets imposables i en la comprovació dels declarats.  
f) El manteniment de les campanyes de control intensiu sobre contribuents que siguen persones físiques que hagueren transferit el seu patrimoni personal a persones jurídiques de caràcter patrimonial. Especialment, el control sobre l'aplicació indeguda dels beneficis fiscals associats a l'empresa familiar en l'àmbit de l'impost sobre successions i donacions que origina situacions d'evident falta d'equitat i redueix el cens de declarants de l'impost sobre el patrimoni.  
  
g) La consolidació de la col·laboració amb les administracions tributàries dels ens locals amb l'objectiu d'assegurar l'eficiència més gran en la gestió recaptatòria, especialment en les actuacions realitzades en via executiva.  
Addicionalment, cal tenir present que des de l'entrada en vigor de la LPAC, una part important de l'activitat de l'ATV ha de centrar-se a complir les regulacions normatives que en aquesta es contenen, referides al dret dels ciutadans a relacionar-se amb les administracions públiques a través de mitjans electrònics, així com a la tramitació electrònica dels expedients. En aquesta línia, un altre dels objectius estratègics establits en el Pla Pluriennal de Gestió de l'ATV per al període 2020-2023 és el de possibilitar que la ciutadania es relacione amb l'ATV íntegrament per mitjans electrònics.  
Per imperatiu legal, les directrius generals del pla, que es materialitzen en la definició de les àrees de risc fiscal d'atenció prioritària per a cadascun dels tributs gestionats per la Generalitat, han de ser objecte de publicació, de conformitat amb el que es preveu en el citat article 116 de la Llei general tributària.  
En virtut de l'exposat, s'han aprovat les directrius del Pla de Control Tributari de 2020, que disciplina la realització de les actuacions de control tributari dels departaments de Gestió, Inspecció i Recaptació integrats en l'ATV, que s'especifiquen a continuació, i ordenar-ne la publicació en el Diari Oficial de la Generalitat Valenciana, així com la seua difusió per qualsevol mitjà que resulte adequat per al coneixement general.  
  
  
I. ASPECTES GENERALS RELATIUS A L'EXECUCIÓ DEL PLA DE CONTROL TRIBUTARI 2020  
  
Primer. El Pla de Control Tributari té com a objectiu la planificació coordinada anual de les tasques a desenvolupar pels òrgans que duen a terme funcions de control del compliment de les obligacions tributàries.  
  
  
Segon. El Pla de Control Tributari estableix els criteris sectorials, quantitatius, o de qualsevol altra classe, per a la selecció dels obligats tributaris respecte dels quals hagen de realitzar-se les actuacions de control tributari que s'inicien durant l'exercici 2020.  
  
Tercer. La realització d'actuacions de comprovació o d'investigació sobre un contribuent estarà supeditada a la seua inclusió dins d'algun dels programes inclosos en el present Pla. No obstant això, quan per raons d'eficàcia o oportunitat, o en el marc de les actuacions de col·laboració entre les diferents Administracions públiques, o com a conseqüència de l'exercici del dret de denúncia establit en l'article 114 de la Llei general tributària, es considere convenient l'inici d'actuacions sobre contribuents no inclosos en els programes específics del pla, aquestes actuacions s'inclouran en el programa genèric establit a aquest efecte.  
  
Quart. L'elaboració del Pla d'Actuacions Inspectores, la selecció dels obligats tributaris, i la seua assignació a un equip d'inspecció assignat al Departament d'Inspecció Tributària correspon al titular d'aquest òrgan, de conformitat amb els criteris de distribució funcional i territorial de competències.  
  
Cinqué. L'elaboració del Pla de Control de Gestió Tributària, la selecció de les campanyes de control, els obligats tributaris, i la seua assignació als equips i altres unitats encarregats del seu desenvolupament, correspon al titular del Departament de Gestió Tributària, de conformitat amb els criteris de distribució funcional i territorial de competències.  
  
Sisé. L'elaboració del Pla de Control de Recaptació, la consecució del cobrament efectiu dels deutes corresponents als drets de naturalesa pública de la Hisenda Pública de la Generalitat, l'impuls de les actuacions en via executiva i la selecció d'actuacions considerades prioritàries i rellevants correspon al titular del Departament de Recaptació, de conformitat amb els criteris de distribució funcional i territorial de competències.  
  
Seté. La Direcció General de l'ATV podrà disposar la revisió i modificació dels plans inspectors en curs d'execució, així com l'aprovació de Plans Especials d'Actuació de caràcter sectorial o territorial.  
  
  
Huité. El present Pla té caràcter reservat i no pot ser objecte de publicitat.  
  
Nové. Els funcionaris que coneguen i materialitzen les actuacions de control tributari han de guardar sigil rigorós i observar estricte secret respecte del contingut del present Pla.  
  
  
II. DIRECTRIUS DEL PLA DE CONTROL TRIBUTARI 2020  
  
Les àrees de risc fiscal d'atenció prioritària i els criteris bàsics de desenvolupament del Pla de Control Tributari, poden classificar-se en els següents àmbits d'actuació:  
A) Prevenció del frau fiscal mitjançant una millor informació i assistència a la ciutadania.  
La primera fase de la lluita contra el frau fiscal ha de ser la prevenció, mitjançant la millora de la qualitat dels serveis d'informació i assistència tributària oferida als contribuents, perquè aquests puguen complir de manera voluntària les seues obligacions tributàries.  
Precisament un dels objectius estratègics de l'ATV és millorar les condicions i resultats de la lluita contra el frau fiscal, i per a la seua consecució s'ha definit, a més del programa de Planificació i Control Tributari, el d'Estímul del Compliment Voluntari, a través de l'assistència i la informació als contribuents, on destaca com a eix fonamental d'aquest programa l'explotació de la informació amb transcendència tributària que possibilite la identificació de les contingències fiscals i de fer que el contribuent se'n recorde, al mateix temps que se li subministra la informació necessària per a la seua realització, a fi d'estimular i facilitar el compliment voluntari.  
En aquesta línia, es duran a terme les següents actuacions:  
a) Millorar l'assistència personalitzada, a través, principalment, del servei de cita prèvia.  
b) Fomentar la presentació de documents d'entrada per mitjans telemàtics.  
c) Impulsar la informació fiscal prèvia en mans del contribuent.  
d) Incrementar el nombre de presentacions realitzades per col·laboradors socials en virtut de conveni.  
e) Impulsar la coordinació i cooperació amb la resta d'administracions per a la consecució dels objectius proposats.  
B) Control tributari mitjançant actuacions de comprovació i investigació del frau fiscal.  
A través del control tributari es pretén detectar, i en major mesura, evitar, conductes dirigides a l'ocultació de la realització de fets imposables o la minoració de bases imposables que tinguen el seu origen en la infravaloració dels béns i, per descomptat, a l'aplicació indeguda de beneficis fiscals i conductes que suposen una incorrecta aplicació dels elements quantitatius del tribut, així com el frau en fase de recaptació. L'estratègia coordinada de control de l'ATV implica a tots els òrgans i unitats que la integren. A aquest efecte, es desenvolupen actuacions de control per les unitats d'informació i assistència, gestió, inspecció, valoració i recaptació.  
El control tributari per a l'exercici 2020 se centrarà en diferents sectors de frau, segons les següents categories:  
  
I. TRIBUTS CEDITS PER L'ESTAT RESPECTE DELS QUALS LA GENERALITAT NO TÉ COMPETÈNCIES EN ELS ÀMBITS DE GESTIÓ, LIQUIDACIÓ, RECAPTACIÓ, INSPECCIÓ I REVISIÓ.  
  
De conformitat amb la Llei 23/2010, de 16 de juliol, del règim de cessió de tributs de l'Estat a la Comunitat Valenciana i de fixació de l'abast i condicions d'aquesta cessió (Llei 23/2010, en avant), i amb la Llei orgànica 8/1980, de 22 de setembre, de finançament de les comunitats autònomes (LOFCA, d'ara en avant), desenvolupada per la Llei 22/2009, és objecte de cessió el 50 per 100 del rendiment de l'impost sobre la renda de les persones físiques.  
En relació amb el tram autonòmic d'aquest impost, les normes esmentades anteriorment atorguen a la Generalitat determinades competències normatives. En particular, l'article 46 de la Llei 22/2009 hi atribueix competències normatives sobre deduccions per circumstàncies personals i familiars, per inversions no empresarials i per aplicació de renda, amb determinades limitacions.  
En exercici de les competències normatives atribuïdes, la Generalitat ha aprovat diferents deduccions autonòmiques, recollides en l'article quart de la Llei 13/1997, de 23 de desembre, per la qual es regula el tram autonòmic de l'impost sobre la renda de les persones físiques i restants tributs cedits (Llei 13/1997, d'ara en avant).  
No obstant això, les competències amb vista a la gestió i liquidació, recaptació, inspecció i revisió no han sigut objecte de delegació.  
Per això, l'actuació de la Generalitat s'ha de concretar en la cessió d'informació a l'AEAT, mitjançant la confecció dels corresponents registres de subjectes beneficiaris de les deduccions autonòmiques, a fi que l'AEAT dispose de les dades necessàries per al control de les declaracions de l'IRPF en les quals els contribuents hagen aplicat deduccions aprovades per la Generalitat, sense perjudici dels intercanvis d'informació mitjançant diligències de col·laboració.  
  
II. TRIBUTS CEDITS PER L'ESTAT RESPECTE DELS QUALS LA GENERALITAT HA ASSUMIT COMPETÈNCIES EN MATÈRIA DE GESTIÓ, LIQUIDACIÓ, RECAPTACIÓ, INSPECCIÓ I REVISIÓ.  
  
D'acord amb la Llei 23/2010 i amb la LOFCA, la Generalitat té les competències en matèria de gestió, liquidació, recaptació, inspecció i revisió, entre altres, dels següents tributs:  
A) Impost sobre successions i donacions.  
B) Impost sobre transmissions patrimonials i actes jurídics documentats.  
C) Tributs sobre el joc.  
  
A. Pla relatiu a l'impost sobre successions i donacions.  
- Control de presentació d'autoliquidacions i declaracions informatives, així com control i seguiment dels supòsits de pròrroga i suspensió dels terminis de presentació de l'impost, com a primera actuació de l'ATV per a exigir el compliment dels contribuents amb les seues obligacions tributàries.  
A.1. En l'àmbit de les adquisicions mortis causa, el Pla estendrà el seu control a les següents àrees:  
- Adquisicions mortis causa no declarades:  
Comprén la investigació de fets imposables no declarats per aquest concepte, especialment la comprovació de les adquisicions mortis causa derivades de la defunció de subjectes que siguen titulars de béns en quantia significativa, d'acord amb la integració de dades procedents de l'impost sobre la renda de les persones físiques, de l'impost sobre el patrimoni i altra informació que hi ha en les bases de dades o registres públics, així com informació continguda en l'aplicació d'índexs notarials.  
  
- Adquisicions mortis causa declarades incorrectament:  
Mitjançant la integració de dades procedents de l'impost sobre la renda de les persones físiques i de l'impost sobre el patrimoni i altra informació que hi haja en les bases de dades o registres públics, es comprovarà la possible omissió de béns i drets del causant en les adquisicions mortis causa declarades. Ha de ser objecte d'atenció prioritària el control del contingut de la informació subministrada pel subjecte passiu en compliment de l'obligació d'informació sobre els moviments de determinats béns del causant durant l'any anterior a la defunció.  
  
- Control de l'aplicació indeguda dels beneficis fiscals. En aquest àmbit ha de tenir atenció prioritària la comprovació de l'aplicació correcta de les reduccions en la base imposable en els supòsits de transmissions d'una empresa individual, negoci professional o participacions socials, en funció del parentiu amb el causant. Cobra especial importància el descobriment i valoració del patrimoni preexistent dels hereus i legataris, com a circumstància rellevant per a aplicar les reduccions de l'impost.  
  
A.2. En l'àmbit de les donacions i altres adquisicions lucratives inter vivos:  
- Transmissions lucratives inter vivos no declarades:  
A través de la revisió de la informació continguda en les bases de dades a la disposició de l'ATV, aquella que se subministra a través de les diligències de col·laboració remeses per l'AEAT i els Índexs notarials, s'identificaran les transmissions lucratives inter vivos que no hagen sigut declarades pels subjectes passius.  
- Control de l'aplicació indeguda dels beneficis fiscals en les transmissions lucratives inter vivos:  
Dins d'aquesta línia d'actuació, cal verificar el compliment adequat dels requisits exigits per a l'aplicació de les reduccions establides per a les transmissions inter vivos en els articles 20 de la Llei 29/1987, de 18 de desembre, de l'impost sobre successions i donacions i 10.bis de la Llei 13/1997, i caldrà, si s'escau, practicar-hi les regularitzacions oportunes.  
  
B. Pla relatiu a l'impost sobre transmissions patrimonials i actes jurídics documentats.  
Les actuacions de comprovació s'han de centrar en els següents tipus d'operacions:  
- Transmissions subjectes a la modalitat de transmissions patrimonials oneroses que no hagen sigut declarades. Seran objecte d'atenció prioritària les adquisicions de béns immobles. S'utilitzarà, a tal fi, la informació continguda en l'aplicació Índexs notarials, així com la derivada de requeriments d'obtenció d'informació en el marc dels deures de col·laboració imposats pels articles 93 i 94 de la Llei general tributària.  
  
- Transmissions immobiliàries en les quals s'haja repercutit indegudament l'impost sobre el valor afegit, per absència de condició empresarial del transmitent, en particular quan es tracte de societats sense activitat econòmica rellevant, o per aplicació d'algun supòsit de no subjecció, i que, per tant, hagen de subjectar-se a la modalitat de transmissions patrimonials oneroses de l'impost sobre transmissions patrimonials i actes jurídics documentats.  
- Transmissions de valors mobiliaris recollides en l'article 314 del Reial decret legislatiu 4/2015, de 23 d'octubre, pel qual s'aprova el text refós de la Llei del mercat de valors. Es pretén descobrir aquelles transmissions encobertes d'immobles que subjauen en algunes transmissions de títols-valors.  
- Operacions societàries sense tributació efectiva per la modalitat d'operacions societàries de l'impost sobre transmissions patrimonials i actes jurídics documentats, per haver-se acollit al règim especial del capítol vii del títol VII de la Llei 27/2014, de 27 de novembre, de l'impost de societats.  
- Realització d'actuacions de comprovació de valor de les transmissions realitzades, així com de control en col·laboració amb l'AEAT de l'ocultació del preu satisfet efectivament mitjançant la realització d'operacions el pagament de les quals s'ha realitzat en efectiu.  
- Les concessions administratives, així com els actes i negocis administratius equiparats.  
  
C. Pla relatiu als tributs sobre el joc.  
Les actuacions han de girar entorn de la comprovació de bases imposables, així com el control del compliment de les obligacions de presentació relacionades amb la taxa fiscal sobre rifes, tómboles, apostes i combinacions aleatòries i la taxa fiscal sobre jocs de sort, envit o atzar (que comprenen bingo, casinos de joc, i màquines o aparells automàtics).  
  
  
III. TRIBUTS CEDITS PER L'ESTAT RESPECTE DELS QUALS AQUEST COMPARTEIX LES COMPETÈNCIES INSPECTORES AMB LA GENERALITAT.  
El Pla de control tributari, en relació amb l'impost sobre el patrimoni, es concentra en les següents àrees de risc:  
  
- Regularització de la situació tributària dels subjectes que, estant obligats a presentar declaració per aquest impost, hagen eludit tal obligació d'acord amb el valor declarat o calculat del seu patrimoni situat tant en territori espanyol com a l'estranger.  
- Control, en coordinació amb l'AEAT, dels contribuents desplaçats de manera fictícia a altres comunitats autònomes amb l'objectiu d'aconseguir una menor tributació. L'efectiva residència en el territori d'una comunitat autònoma determina el punt de connexió, i per tant, l'obligatorietat de tributar en aquest territori per l'impost sobre el patrimoni, així com per l'impost sobre successions i donacions. Amb la informació subministrada per altres administracions, juntament amb actuacions de control concretes, s'han d'intensificar les actuacions tendents a la detecció de possibles deslocalitzacions en l'àmbit d'aquests impostos, especialment per canvis del domicili fiscal a altres comunitats autònomes que han aprovat importants reduccions en la base imposable altres beneficis fiscals, sense que conste el trasllat efectiu de la seua residència habitual.  
  
- Determinació de discrepàncies entre el patrimoni declarat i l'imputat, a través de la comprovació de les dades existents, entre altres, en les bases de dades de la Generalitat i de l'AEAT. La investigació s'ha de centrar a localitzar tots aquells béns i drets que no hagen sigut declarats o que ho hagen sigut parcialment, amb l'objecte de la integració correcta d'aquests en la base imposable.  
- Comprovació de la procedència de l'aplicació de les exempcions establides per a actius empresarials i professionals i participacions socials, regulades en l'article 4 de la Llei 19/1991, de 6 de juny, de l'impost sobre el patrimoni, i la seua incidència, en el seu cas, en les reduccions de l'impost sobre successions i donacions.  
Les actuacions desenvolupades per la Inspecció de Tributs de la Generalitat respecte d'aquest tribut s'han d'articular, quan es considere oportú, en col·laboració amb l'AEAT, quant a l'especificació dels programes a desenvolupar i a la seua execució, en els termes que estableix la normativa reguladora de la cessió de tributs de l'Estat.  
  
  
IV. TRIBUTS PROPIS  
A. Pla relatiu als impostos mediambientals.  
A.1. Pla de control de l'impost sobre activitats que incideixen en el medi ambient.  
- Comprovació dels subjectes que tot i realitzar l'activitat inclosa en l'àmbit objectiu de l'impost, no han emplenat la declaració d'alta en el cens d'instal·lacions i contribuents.  
- Comprovació de la concordança de dades censals declarades amb els pagaments fraccionats realitzats i les autoliquidacions presentades.  
  
- Comprovació de les declaracions en contrast amb la informació de què disposa la Generalitat, en l'àmbit de competències de protecció del medi ambient, energia i protecció civil.  
  
A.2. Pla de control de l'impost sobre eliminació de residus en abocadors i incineració, coincineració i valoració energètica.  
- Comprovació dels subjectes que tot i realitzar l'activitat inclosa en l'àmbit objectiu de l'impost no han emplenat la declaració d'alta en el cens de titulars de l'explotació d'abocadors.  
- Comprovació de la concordança de dades censals declarades amb els pagaments fraccionats realitzats i autoliquidacions presentades.  
- Comprovació de les declaracions en contrast amb la informació de què disposa la Generalitat, en l'àmbit de competències de protecció del medi ambient.  
  
  
V. ACTUACIONS EN EL MARC DEL PROCEDIMENT DE RECAPTACIÓ.  
El Pla de control de recaptació recull les actuacions en la gestió recaptatòria que han de desenvolupar els òrgans de recaptació de l'ATV durant l'exercici 2020.  
Les accions a desenvolupar es referiran a totes les actuacions tendents a aconseguir el cobrament efectiu dels deutes de dret públic pendents de pagament, és a dir, per a tota mena de deutes i per a tots els obligats al pagament, si bé intensificant l'esforç recaptatori en aquells deutes d'imports rellevants.  
Així mateix, es potenciarà la coordinació amb les unitats encarregades de les funcions d'inspecció o de gestió de l'Agència, amb la finalitat de millorar l'eficiència en la gestió recaptatòria. Entre altres aspectes, mitjançant l'adopció de mesures cautelars de caràcter provisional, amb la finalitat d'assegurar el cobrament del deute; i d'altra banda, amb el tractament diferenciat dels deutes garantits mitjançant aval, certificat d'assegurança de caució o depòsit en metàl·lic.  
D'una altra part, es pretén agilitar la tramitació dels ajornaments i fraccionaments, així com dels recursos contra actes del procediment recaptatori, amb la finalitat d'evitar la seua utilització com a mer instrument dilatori de l'exigència dels deutes.  
Finalment, es potenciarà el control dels deutors en procés concursal, amb especial atenció a les liquidacions vençudes respecte de les quals no s'ha dictat provisió de constrenyiment per estar l'obligat al pagament incurs en un procediment concursal; així com el control sobre l'activitat de deutors que hagen resultat insolvents per a detectar la possible solvència sobrevinguda.  
Les actuacions de recaptació s'estendran a tots els tributs, propis i cedits, així com als altres ingressos de dret públic que siguen de la competència dels òrgans de recaptació de l'ATV.  
  
V. Recursos materials, tecnològics i pressupostaris.  
De conformitat amb el que es disposa en l'article 23 de l'Estatut de l'ATV, l'Agència ha de comptar amb el personal funcionari, els equips i aplicacions informàtiques i d'administració electrònica, i altres mitjans materials necessaris per a l'acompliment de les seues funcions.  
5.1. Recursos materials.  
Respecte dels mitjans materials, a la data d'aprovació del present Programa Anual d'Actuació, l'ATV disposa dels béns que la Conselleria d'Hisenda i Model Econòmic li ha facilitat des de l'inici de la seua activitat.  
Al llarg de l'exercici 2020, l'Agència haurà d'elaborar el seu inventari de béns.  
  
5.2. Recursos de Sistemes i Tecnologies de la Informació i Comunicació.  
Mitjançant el decret de creació de l'ATV, es crea el Departament d'Informàtica Tributària, com la unitat que assumeix les funcions en matèria de tecnologies de la informació i teleadministració tributària. La creació d'aquest departament és una exigència per a poder garantir que l'ATV puga portar l'aplicació dels tributs en règim de descentralització funcional, tal com exigeix l'article 69 de l'Estatut d'Autonomia de la Comunitat Valenciana, i puga realitzar la totalitat de les funcions que conformen l'aplicació dels tributs cedits i propis.  
  
Amb independència de tot això, la Conselleria d'Hisenda i Model Econòmic proveirà l'Agència de serveis de sistemes i tecnologies de la informació i comunicació de caràcter horitzontal i corporatiu.  
  
L'aplicació de TIRANT constitueix l'eina de gestió de l'ATV que té les característiques d'un sistema de gestió integral. Encara que no permet la pràctica de notificacions, ha experimentat notables millores recentment.  
L'ATV disposa d'un sistema de Business Intelligence mitjançant l'ús de l'eina IBM Cognos 10. Actualment es manegen tres cubs amb la següent informació: sistema d'autoliquidacions (models i ingressos), comptabilitat i estats d'expedients. Aquests cubs permeten l'extracció agrupada de dades tant a demanda com de manera programada. S'està redissenyant un nou cub que permeta una integració de tota la informació d'expedients i la reducció de peticions i extraccions puntuals, per estalviar temps i recursos.  
5.3. Recursos pressupostaris.  
Per a l'assoliment dels objectius que queden enunciats en el present Programa Anual d'Actuació, l'ATV disposarà dels recursos pressupostaris que se li assignaran en la corresponent Llei de pressupostos de la Generalitat Valenciana.  
Per a l'exercici 2020, els recursos pressupostaris que l'Agència preveu disposar per a la consecució dels objectius enunciats poden sistematitzar-se conforme als següents criteris:  
  
  
PRESSUPOST DE DESPESES 2659 NH L'AGÈNCIA TRIBUTÀRIA VALENCIANA (en milers d'euros)  
SECCIÓ: 06. HISENDA I MODEL ECONÒMIC  
ENTITAT: 00705. AGÈNCIA TRIBUTÀRIA VALENCIANA  
 2020  
Capítol I «Despeses de personal» 20.510,38  
Capítol II «Compra de béns c. i despeses de func.» 29.439,06  
Capítol III «Despeses financeres» 500,00  
Capítol VI «Inversions reals» 2.987,96  
TOTAL 53.437,40  
  
  
Capítol I.  
La gestió dels crèdits del capítol I es durà a terme per l'ATV en la despesa concernent a tot el personal amb dependència orgànica de l'Agència, i cal destacar que es tracta d'acomplir el mandat de consolidació i creixement ordenat i progressiu de la nova estructura organitzativa.  
  
Capítol II.  
En aquest capítol es pressuposten les despeses derivades de l'aplicació dels tributs. A més de les despeses comunes derivades del funcionament de l'Agència, entre les partides de despeses derivades de l'aplicació dels tributs es troben els vinculats a la litigiositat dels procediments tributaris:  
- Entre ells es troben els derivats dels reembossaments dels costos de les garanties aportades per a suspendre l'execució d'un acte, si aquest acte o deute és declarat improcedent per sentència o resolució administrativa ferma. I les despeses jurídiques i contencioses en execució de resolucions judicials i administratives en el cas de les condemnes en costes derivades de procediments tributaris. Així mateix, s'inclouen els honoraris satisfets a les oficines liquidadores derivats de l'encàrrec de gestió en matèria de tributs que realitzen.  
- També es contemplen les despeses derivades dels procediments de taxació pericial contradictòria, atés el caràcter patrimonial de les figures tributàries gestionades per l'Agència.  
  
Capítol III.  
L'Agència té encomanada l'execució de les devolucions corresponents als tributs la gestió dels quals té atribuïda. Concretament, amb càrrec al seu pressupost s'imputa els costos derivats d'interessos de devolucions d'ingressos que gestiona.  
  
Capítol IV.  
Per a l'exercici 2020, s'inclou la partida amb el propòsit d'atendre les necessitats derivades de la compra de mobiliari.  
Com correspon a qualsevol ens de dret públic amb pressupost limitatiu, el pressupost d'ingressos ascendeix a la mateixa quantitat que el de despeses (equilibri pressupostari en el pressupost inicial):  
PRESSUPOST D'INGRESSOS 3171 YJ L'AGÈNCIA TRIBUTÀRIA VALENCIANA (en milers d'euros)  
SECCIÓ: 06. HISENDA I MODEL ECONÒMIC  
ENTITAT: 00884. AGÈNCIA TRIBUTÀRIA VALENCIANA  
 2020  
Capítol IV «Transferències corrents» 50.449,44  
Capítol VI «Transferències de capital» 2.987,96  
TOTAL 53.437,40  
  
  
  
VI. El personal de l'Agència.   
Segons estableix l'article 23 de l'Estatut de creació de l'ATV, el personal funcionari de l'Agència es regeix per la normativa sobre la funció pública aplicable al personal de l'Administració de la Generalitat, i es podrà comptar amb personal laboral propi.  
La consecució dels objectius enumerats en el present programa implica disposar de recursos personals adequadament formats (especialment, dels cossos tributaris de la Generalitat, subgrups A1, A2 i C1), i sobretot, d'instruments capaços d'un tractament massiu i coordinat de la informació.  
Al seu torn, s'hauria d'incrementar l'esforç en la formació del personal actual, especialment en aquest escenari en el qual previsiblement, en el curt termini, les modernes tecnologies permetran atendre contribuents o resoldre expedients mitjançant processos electrònics.  
  
VII. Avaluació i seguiment dels objectius de l'Agència.  
Correspon al Consell Rector, per aplicació del que es disposa en l'article 5.2 de l'Estatut de l'ATV, el seguiment i control de l'execució del Programa Anual d'Actuació, així com l'avaluació dels resultats d'aquest, d'acord amb el que es disposa en l'apartat seté d'aquest precepte.  
L'avaluació del Programa Anual d'Actuació s'ha de dur a terme mitjançant la realització d'informes semestrals, i és el del segon semestre el corresponent a l'avaluació global del Programa.  
Aquests informes versaran sobre el contingut del Programa, inclosos tant els indicadors associats a l'evolució dels objectius assenyalats a aconseguir en el període com les accions identificades en el Programa. Els indicadors utilitzats són els establits en el Pla Pluriennal de Gestió del període 2020-2023.  
  
VIII. Adaptació del Programa Anual d'Actuacions de 2020.  
Disposa l'article 6.3 de l'Estatut de l'ATV que correspon a la persona titular de la Direcció General de l'ATV l'elaboració, a iniciativa pròpia o de la Subdirecció General, de les propostes de millora de la planificació i programació de les activitats de l'Agència, per a la seua elevació al Consell Rector.  
El present Programa es podrà modificar com a conseqüència de canvis normatius que afecten els tributs gestionats per l'ATV, o de qualsevol altra circumstància que requerisca la modificació d'aspectes no essencials de l'estructura del Programa Anual d'Actuació, que pogueren derivar-se, entre altres, de:  
- Alteracions en les línies d'actuació, en les quanties dels recursos disponibles, o uns altres similars.  
- Les conclusions que es puguen extraure de l'avaluació anual del Programa Anual d'Actuació de l'exercici precedent.  
- Pressupost finalment aprovat per a l'exercici al qual corresponga.  
  
- Variacions del personal efectiu en les diferents unitats administratives.  
- Modificacions normatives, especials circumstàncies econòmiques, resultats extraordinaris de les actuacions de control, o qualsevol altra circumstància rellevant justificada com cal que es pose de manifest.  
  
En aquests supòsits, el Consell Rector, a instàncies de la persona titular de la Direcció General de l'Agència, haurà d'elevar la corresponent proposta de modificació a la persona titular de la conselleria competent en matèria d'hisenda per a la seua valoració i, en el seu cas, la seua aprovació mitjançant ordre.